Dôvodová správa

Všeobecná časť

Návrh novely zákona o informačných systémoch verejnej správy má za cieľ umožniť Úradu vlády Slovenskej republiky ako prevádzkovateľovi ústredného portálu verejnej správy v súlade s citovaným zákonom zabezpečovať prevádzku a dostupnosť ústredného portálu, a to prostredníctvom príspevkovej organizácie, ktorú si Úrad vlády Slovenskej republiky na tento účel zriadi.
Predložený návrh zákona je v súlade s Ústavou Slovenskej republiky, zákonmi Slovenskej republiky, s medzinárodnými zmluvami a inými dokumentmi, ktorými je Slovenská republika viazaná a s právom Európskych spoločenstiev a Európskej únie. 
Návrh zákona v rozpočtovom roku 2008 nezakladá zvýšené nároky na štátny rozpočet, na rozpočty obcí a vyšších územných celkov, ani na hospodárenie verejnoprávnych inštitúcií. Nemá negatívny vplyv na hospodárenie podnikateľskej sféry a iných právnických osôb. Návrh zákona nemá negatívny vplyv na zamestnanosť ani na životné prostredie. Problematika návrhu zákona nie je upravená v práve Európskych spoločenstiev a Európskej únie.

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie 

1. Odhad dopadov na verejné financie.

Navrhovaná novela zákona nepredpokladá vyššie nároky na štátny rozpočet a na ostatné verejné rozpočty, než aké možno predpokladať podľa súčasného znenia zákona. Účelom návrhu zákona je naopak zefektívnenie čerpania verejných financií a sprehľadnenie procesov. 

2. Odhad dopadov na obyvateľov, hospodárenie podnikateľskej sféry a iných právnických osôb.
 
Navrhovaný materiál má dopad na hospodárenie právnických osôb zaangažovaním príspevkovej organizácie Úradu vlády do procesu prevádzkovania ústredného portálu verejnej správy. 
 
3. Odhad dopadov na životné prostredie.	
 
Dopad na životné prostredie sa nepredpokladá.
 
4. Odhad dopadov na zamestnanosť.
 
Dopad na zamestnanosť sa nepredpokladá.
 
5. Odhad dopadov na podnikateľské prostredie.

Nepredpokladá sa negatívny vplyv na podnikateľské prostredie.

Doložka zlučiteľnosti právneho predpisu s právom Európskych spoločenstiev a právom Európskej únie

1.  Predkladateľ zákona:
Ministerstvo financií Slovenskej republiky
2.  Názov návrhu zákona:
Návrh zákona, ktorým sa mení zákon č. 275/2006 Z. z. o informačných systémoch verejnej správy a o zmene a doplnení niektorých zákonov v znení zákona č. 678/2006 Z. z.. 
3.  Problematika návrhu zákona:
a.	nie je upravená v práve Európskych spoločenstiev;
b.	nie je upravená v práve Európskej únie;
c.	nie je obsiahnutá v judikatúre Súdneho dvora Európskych spoločenstiev 
a Súdu prvého stupňa Európskych spoločenstiev 

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4, 5 a 6 doložky zlučiteľnosti.

Osobitná časť

K § 5
Touto novelou sa umožňuje Úradu vlády Slovenskej republiky ako prevádzkovateľovi ústredného portálu verejnej správy v súlade s citovaným zákonom zabezpečovať prevádzku a dostupnosť ústredného portálu, a to prostredníctvom príspevkovej organizácie, ktorú si Úrad vlády Slovenskej republiky na tento účel zriadi.

K Čl. II 
Účinnosť zákona sa navrhuje na 1. januára 2009.